

REPUBLIKA HRVATSKA

ISTARSKA ŽUPANIJA

**OPĆINA SVETA NEDELJA**

**Općinska načelnica**

KLASA: 024-03/22-01/007

URBROJ: 2163-32-02-22-41

Nedešćina, 28. srpnja 2022.

Na temelju članka 49. stavka 3. Statuta Općine Sveta Nedelja („Službene novine Općine Sveta Nedelja“, broj 11/18. i 3/21) i članka 7. stavka 2. Odluke o provedbi projekta zamjene azbestnih krovnih pokrova na zgradama koje se nalaze na području Općine Sveta Nedelja (“Službene novine Općine Sveta Nedelja,” broj 15/22) Općinska načelnica Općine Sveta Nedelja dana 28. srpnja 2022. godine, raspisuje

# JAVNI POZIV

# za dodjelu bespovratnih novčanih sredstava

# za sufinanciranje troškova zamjene azbestnog krovnog pokrova

# na zgradama koje se nalaze na području Općine Sveta Nedelja u 2022. godini

**I. PREDMET JAVNOG POZIVA**

Predmet ovog Javnog poziva je dodjela bespovratnih novčanih sredstava Općine za sufinanciranje troškova zamjene (uklanjanja i zbrinjavanja) azbestnog krovnog pokrova na zgradama koje se nalaze na području Općine Sveta Nedelja u 2022. godini.

Predmet ovog Javnog poziva može biti zgrada odnosno svaka građevina koja je izgrađena na temelju građevinske dozvole ili drugog odgovarajućeg akta i svaka druga građevina koja je prema zakonu kojim se uređuje projektiranje, građenje, uporaba i održavanje građevina ili prema posebnom zakonu s njom izjednačena.

Predmet ovog Javnog poziva nisu zgrade čija je gradnja u tijeku ili za koje je pokrenut postupak ozakonjenja sukladno odredbama zakona kojim se uređuju uvjeti, postupak i pravne posljedice ozakonjenja zgrada, sve do okončanja postupka ozakonjenja.

**II. SVRHA JAVNOG POZIVA**

Svrha ovog Javnog poziva je omogućiti građanima da ostvare novčana sredstva – poticaj – potpore prilikom zamjene krovnih pokrova koji sadrže azbest na području Općine Sveta Nedelja, a sve u cilju zaštite zdravlja ljudi, poticanja njihove svijesti te sprječavanja i smanjenja onečišćenja okoliša azbestom

Dodjelom bespovratnih novčanih sredstava Općine, Općina Sveta Nedelja sudjeluje u sustavu sakupljanja azbestnog otpada na svom području.

**III. KORISNICI SREDSTAVA OPĆINE I UVJETI ZA DODJELU SREDSTAVA**

Pravo na bespovratna novčana sredstava Općine za zamjenu azbestnog krovnog pokrova na zgradi koja se nalazi na području Općine Sveta Nedelja može ostvariti fizička osoba s prebivalištem na području Općine Sveta Nedelja:

* koja je vlasnik ili suvlasnik zgrade koja se nalazi na području Općine Sveta Nedelja, a ima krovni pokrov koji sadrži azbest
* podnese zahtjev za korištenje/dodjelu sredstava Općine sukladno uvjetima iz ovog Javnog poziva
* koja dostavi obveznu dokumentaciju i ispunjava sve uvjete sukladno ovom Javnom pozivu
* nema dospjelih nepodmirenih obveza prema Općini Sveta Nedelja.

Pravo na bespovratna novčana sredstva Općine može ostvariti fizička osoba iz prethodnog stavka isključivo za jednu zgradu koja se nalazi na području Općine Sveta Nedelja.

Zgrada na kojoj je izvršena zamjena azbestnog krovnog pokrova mora udovoljavati slijedećim uvjetima:

* mora biti postojeća u smislu zakona kojim se uređuje projektiranje, građenje, uporaba i održavanje građevina
* mora biti u vlasništvu ili suvlasništvu podnositelja zahtjeva
* mora se nalaziti na administrativnom području Općine Sveta Nedelja.

Na ovaj Javni poziv podnositelj može podnijeti najviše jedan zahtjev i to samo za jednu zgradu.

Podnositelj zahtjeva dužan je osigurati i dokazati da je postupak uklanjanja i zbrinjavanja azbestnog materijala izvršen na odgovarajući i prihvatljiv način, sukladno Pravilniku o građevnom otpadu i otpadu koji sadrži azbest (Narodne novine, br.69/16), a što se dokazuje potvrdom ovlaštene pravne osobe koja ima dozvolu za sakupljanje takve vrste otpada te sklopljen ugovor s Fondom za zaštitu okoliša i energetsku učinkovitost.

**IV. SREDSTVA OPĆINE**

Sredstva za realizaciju ovog Javnog poziva osigurana su u Proračunu Općine Sveta Nedelja za 2022. godinu i projekcije za 2023. i 2024. godinu („Službene novine Općine Sveta Nedelja“ , broj 23/21) u okviru Programa: 3005, Poticanje mjera energetske učinkovitosti, Tekući projekt: T300501, Poticanje mjera energetske učinkovitosti – Zamjena azbestnih krovova u iznosu od 50.000,00 kuna.

Podnositelj zahtjeva može ostvariti pravo na bespovratna novčana sredstva Općine po ovom Javnom pozivu u visini do maksimalno 5.000,00 kuna (bez PDV-a), a temeljem ispostavljenog i plaćenog računa ovlaštene pravne osobe koja ima dozvolu za sakupljanje takve vrste otpada te sklopljen ugovor s Fondom za zaštitu okoliša i energetsku učinkovitost.

U obzir će se uzimati računi za projekte koji su realizirani i plaćeni u 2022. godini.

**V. PRIHVATLJIVI TROŠKOVI SUFINANCIRANJA**

Sredstva pomoći Općine isplaćivat će se samo za prihvatljive troškove nastale u postupku zamjene azbestnih krovnih pokrova na zgradama koje se nalaze na području Općine Sveta Nedelja.

Prihvatljivim troškovima u postupku zamjene azbestnih krovnih pokrova na zgradama smatrat će se samo troškovi uklanjanja i zbrinjavanja azbestnog krovnog pokrova, a koji su nastali tijekom 2022. godine.

Da bi se troškovi u postupku zamjene azbestnih krovnih pokrova na zgradama smatrali prihvatljivim potrebno je osigurati i dokazati da je postupak uklanjanja i zbrinjavanja azbestnog materijala izvršen na odgovarajući i prihvatljiv način, sukladno Pravilniku o građevnom otpadu i otpadu koji sadrži azbest („Narodne novine“, broj 69/16) te Naputku o postupanju s otpadom koji sadrži azbest („Narodne novine“, broj 89/08), a što se dokazuje potvrdom ovlaštene pravne osobe koja ima dozvolu za sakupljanje takve vrste otpada.

**VI. OBVEZNA DOKUMENTACIJA**

Podnositelj zahtjeva za dodjelu bespovratnih novčanih sredstava Općine za sufinanciranje troškova zamjene azbestnog krovnog pokrova dužan je dostaviti slijedeću dokumentaciju:

* potpisan i cjelovito ispunjen zahtjev kojeg potpisuje vlasnik ili suvlasnik zgrade
* obostranu presliku osobne iskaznice podnositelja zahtjeva
* vlasnički list (izvadak iz zemljišne knjige) za zgradu – ne stariji od 30 dana
* suglasnost suvlasnika za podnošenje zahtjeva za dodjelu bespovratnih novčanih sredstava za sufinanciranje troškova zamjene azbestnog krovnog pokrova ukoliko zahtjev podnosi jedan od suvlasnika zgrade
* dokaz o legalno izgrađenoj zgradi na kojoj su izvedeni radovi zamjene azbestnog krovnog pokrova (građevinska dozvola ili uporabna dozvola ili završno izvješće nadzornog inženjera ili rješenje o izvedenom stanju ili potvrda (uvjerenje) da je zgrada izgrađena prije 15. veljače 1968. godine)
* račun o uklanjanju i zbrinjavanju azbestnog krovnog pokrova
* dokaz o plaćanju računa (izvadak sa tekućeg računa ili potvrda o izvršenoj transakciji)
* potvrdu ovlaštene pravne osobe da je postupak uklanjanja i zbrinjavanja azbestnog materijala izvršen na odgovarajući i prihvatljiv način sukladno Pravilniku o građevnom otpadu i otpadu koji sadrži azbest te Naputku o postupanju s otpadom koji sadrži azbest
* potvrdu o nepostojanju duga prema Općini Sveta Nedelja – ne stariju od 30 dana.

Sve dokumente iz stavka 1. ovog članka, osim zahtjeva i suglasnosti suvlasnika za podnošenje zahtjeva, podnositelj zahtjeva može dostaviti u neovjerenoj preslici.

U slučaju postojanja sumnje u istinitost podataka navedenih u dokumentima koje je podnositelj zahtjeva dostavio uz zahtjev može se radi provjere istinitosti podataka:

* od podnositelja zatražiti da u primjerenom roku dostavi izvornike ili ovjerene preslike dokumenata i/ili
* obratiti se izdavatelju dokumenta i/ili nadležnim tijelima.

**VII. NAČIN, VRIJEME I MJESTO DOSTAVE ZAHTJEVA**

Zahtjev za dodjelu bespovratnih novčanih sredstava Općine za sufinanciranje troškova zamjene azbestnog krovnog pokrova dostavlja se na propisanom obrascu zajedno s obveznom dokumentacijom, a dostavlja se poštom na adresu Općina Sveta Nedelja, Nedešćina 103, 52231 Nedešćina ili se predaje neposredno u pisarnici Općine Sveta Nedelja, u zatvorenoj omotnici, uz naznaku: „Javni poziv za sufinanciranje provedbe projekta zamjene azbestnih krovnih pokrova na području Općine Sveta Nedelja“.

Rok za dostavu zahtjeva po ovom Javnom pozivu je do iskorištenja sredstava odnosno do 10. prosinca 2022. godine, ovisno koji uvjet prije nastupi.

Općina će na svojoj službenoj internetskoj stranici objaviti obavijesti vezano uz iskorištenost sredstava po ovom Javnom pozivu i njegovom zatvaranju ukoliko to nastupi prije 10. prosinca 2022. godine.

Zahtjevi dostavljeni prije ili nakon isteka roka određenog u Javnom pozivu neće se razmatrati.

**VIII. OBRADA ZAHTJEVA**

Za provedbu ovog Javnog poziva odnosno za obradu zahtjeva dostavljenih po ovom Javnom pozivu zadužen je Jedinstveni upravni odjel Općine Sveta Nedelja.

Jedinstveni upravni odjel Općine Sveta Nedelja neće razmatrati zahtjeve:

* koji nisu predmet ovog Javnog poziva
* koji su dostavljeni prije ili nakon isteka roka za njihovu dostavu utvrđenog u ovom Javnom pozivu
* koji su dostavljeni od osoba koje ovim Javnim pozivom nisu određene kao korisnici sredstava Općine
* koji su dostavljeni na neki drugi način odnosno suprotno uvjetima iz ovog Javnog poziva.

Jedinstveni upravni odjel Općine Sveta Nedelja utvrđuje pravovremenost pristiglih zahtjeva, udovoljavanje uvjetima iz ovog Javnog poziva te cjelovitost i točnost zahtjeva i priložene dokumentacije.

Zahtjevi se otvaraju i razmatraju kronološki prema datumu zaprimanja.

Ukoliko podnositelj zahtjeva na zadovoljava jedan ili više uvjeta iz ovog Javnog poziva, njegov zahtjev će se isključiti iz daljnjeg postupka.

**IX. ODLUKA O DODJELI SREDSTAVA OPĆINE**

Odluku o dodjeli bespovratnih novčanih sredstava Općine donosi Općinska načelnica Općine Sveta Nedelja na temelju dinamike pristizanja urednih zahtjeva po ovom Javnom pozivu.

Odluka o dodjeli bespovratnih novčanih sredstava Općine dostavlja se korisniku, na dokaziv način.

Na temelju Odluke o dodjeli bespovratnih novčanih sredstava Općine s korisnikom sredstava sklapa se Ugovor o sufinanciranju troškova zamjene azbestnog krovnog pokrova, a kojim će se urediti međusobna prava i obveze ugovornih strana.

**X. ISPLATA SREDSTAVA OPĆINE**

Isplata bespovratnih novčanih sredstava Općine izvršit će se na temelju Odluke o dodjeli bespovratnih novčanih sredstava Općine i sklopljenog Ugovora na tekući račun korisnika sredstava Općine.

**XI. OSTALE INFORMACIJE**

Ovaj Javni poziv s pripadajućim obrascima (Obrazac 1 i Obrazac 2) objavit će se na službenoj internetskoj stranici Općine Sveta Nedelja www.sv-nedelja.hr i na oglasnoj ploči Općine.

Dostavljanjem zahtjeva na ovaj Javni poziv, podnositelj zahtjeva – korisnik sredstava daje suglasnost odnosno odobrenje Općini Sveta Nedelja da njegove osobne podatke koristi za potrebe provedbe projekta zamjene azbestnih krovnih pokrova i da ih, po potrebi, objavi na službenoj internetskoj stranici Općine Sveta Nedelja, u „Službenim novinama Općine Sveta Nedelja“ te u drugim izvješćima.

**Općinska načelnica**

**Irene Franković**